58.

er stærkt bekymret over udviklingen i Rusland og gentager, at det er i EU's interesse at opretholde frihed, stabilitet og fred på og uden for det europæiske kontinent; mener, at EU bør samarbejde og koordinere tæt med NATO og andre partnere for at afskrække Rusland fra at gennemføre destabiliserende og undergravende handlinger i Europa, navnlig i de baltiske lande og Østeuropa, herunder gennem indblanding i valg, desinformationskampagner og støtte til de højreekstremistiske partier; fremhæver nødvendigheden af at øge konsekvenserne for de russiske myndigheder ved deres undertrykkelse af landets egne borgere; beklager, at russiske militære styrker fortsat besætter dele af Ukraine og Georgien i strid med folkeretten, at de stadig er til stede i Republikken Moldova, og at Rusland fortsat destabiliserer fred og sikkerhed i regionen og aktivt anvender hybride foranstaltninger mod demokratier i Europa; er foruroliget over den russiske indblanding i den vestlige Balkanregion, som foregår gennem hybride taktikker, der omfatter desinformationskampagner, der har til formål at undergrave EU's rolle og engagement i de enkelte landes europæiske fremtid; understreger behovet for at tale med én stemme vedrørende EU's politik i denne forbindelse, herunder om håndhævelsen af sanktioner; opfordrer derfor Kommissionen til i højere grad at koordinere sin strategi for Rusland med medlemsstaterne, således at EU udgør en forenet front over for russiske trusler; understreger, at Parlamentet har anbefalet, at EU sammen med medlemsstaterne reviderer EU's politik over for Rusland og udvikler en omfattende EU-strategi herfor; opfordrer indtrængende EU til at udvikle en strategi for EU's fremtidige forbindelser med et demokratisk Rusland, som klart vil vise det russiske folk, hvilke fordele sådanne forbindelser kan medføre; understreger, at der ikke kan ske nogen væsentlig ændring i forbindelserne med Rusland, så længe landets aggressive politiske fremfærd over for EU og dets naboer pågår; gentager, at EU skal gøre det klart, at hvis Rusland fortsætter sin nuværende politik over for Belarus, vil EU være nødt til at indføre yderligere inddæmnings- og afskrækkelsesforanstaltninger over for Rusland; udtrykker bekymring over de gentagne russiske krænkelser af våbenkontrolaftaler og -standarder, der har ført til sammenbruddet af traktat om afskaffelse af mellemdistancekernevåben (INF-traktaten), og over Ruslands krænkelser af konventionen om kemiske våben i form af landets anvendelse af militært nervegas, både internt og på EU's territorium; understreger behovet for at lægge pres på Rusland for at formå landet til at efterleve folkeretten og internationale traktater; beklager Ruslands brug af energiressourcer som et geopolitisk pressionsmiddel, navnlig landets gasforsyning til medlemsstaterne via Ukraine, og opfordrer til, at energiafhængigheden af Rusland minimeres ved at tilskynde til diversificering af energikilder og -ruter, herunder også ved at indstille Nord Stream 2-projektet; opfordrer indtrængende Kommissionen og medlemsstaterne til at styrke den europæiske energisikkerhed, navnlig i lyset af den nuværende stigning i gas- og elpriserne; opfordrer indtrængende EU til at arbejde tættere sammen med det russiske folk, herunder ved at udvikle et klart defineret mål om »engagement«, som ikke kun bør fokusere på traditionelt selektivt engagement med Kreml, men også på »strategisk« og mere dynamisk engagement med den russiske opposition og civilsamfundet;